ശിവമാനസപൂജ
രത്നൈഃ കൽപിതമാസനം ഹിമജലൈഃ സ്നാനം ച ദിവ്യാംബരം
നാനാരത്നവിഭൂഷിതം മൃഗമദാമോദാങ്കിതം ചന്ദനം  
ജാതീചമ്പകബില്വപത്രരചിതം പുഷ്പം ച ധൂപം തഥാ
ദീപം ദേവ ദയാനിധേ പശുപതേ ഹൃത്കൽപിതം ഗൃഹ്യതാം    1  

സൗവർണേ നവരത്നഖണ്ഡരചിതേ പാത്രേ ഘൃതം പായസം
ഭക്ഷ്യം പഞ്ചവിധം പയോദധിയുതം രംഭാഫലം പാനകം  
ശാകാനാമയുതം ജലം രുചികരം കർപൂരഖണ്ഡോജ്ജ്വലം 
താംബൂലം മനസാ മയാ വിരചിതം ഭക്ത്യാ പ്രഭോ സ്വീകുരു    2  

ഛത്രം ചാമരയോര്യുഗം വ്യജനകം ചാദർശകം നിർമലം
വീണാഭേരിമൃദംഗകാഹലകലാ ഗീതം ച നൃത്യം തഥാ  
സാഷ്ടാംഗം പ്രണതിഃ സ്തുതിർബഹുവിധാ ഹ്യേതത്സമസ്തം മയാ
സങ്കൽപേന സമർപിതം തവ വിഭോ പൂജാം ഗൃഹാണ പ്രഭോ    3  

ആത്മാ ത്വം ഗിരിജാ മതിഃ സഹചരാഃ പ്രാണാഃ ശരീരം ഗൃഹം
പൂജാ തേ വിഷയോപഭോഗരചനാ നിദ്രാ സമാധിസ്ഥിതിഃ  
സഞ്ചാരഃ പദയോഃ പ്രദക്ഷിണവിധിഃ സ്തോത്രാണി സർവാ ഗിരോ
യദ്യത്കർമ കരോമി തത്തദഖിലം ശംഭോ തവാരാധനം    4  

കരചരണ കൃതം വാക്കായജം കർമജം വാ  
 ശ്രവണനയനജം വാ മാനസം വാപരാധം  
വിഹിതമവിഹിതം വാ സർവമേതത്ക്ഷമസ്വ  
 ജയ ജയ കരുണാബ്ധേ ശ്രീമഹാദേവശംഭോ    5  

ശങ്കരാചാര്യരുടെ കൃതികൾ